
______________________________________________________________________________

На основу члана 138. став 1. Устава Републике Србије („Сл. гласник РС“ бр. 98/06) и чланова 1. став 1. и 31. став 2. Закона о Заштитнику грађана („Сл. гласник РС“ бр. 79/05 и 54/07) у поступку контроле законитости и правилности рада Општинске управе општине Пландиште, по притужби  AA  и ББ, обе из ..., коју је поднео пуномоћник адвокат ..., из ... Заштитник грађана 

У Т В Р Ђ У Ј Е

Општинска управа општине Пландиште начинила је пропуст у раду који је проузроковао грубу повреду принципа добре управе и начела управног поступка тиме што није ефикасно поступала ради формирања Комисије за враћање земљишта, што је за последицу имало одуговлачење поступка, изостанак доношења на закону засноване одлуке у поступку који траје деветнаест година, као и повреду обавезе законитог рада управе.
На основу утврђених недостатака у раду, Заштитник грађана упућује Општинској управи општине Пландиште следеће 

П Р Е П О Р У К Е

Општинска управа општине Пландиште ће без одлагања, руководећи се начелима управног поступка и принципа рада добре управе, предузети све неопходне мере у оквиру својих овлашћења ради образовања Комисије за враћање земљишта Општинске управе општине Пландиште.
Општинска управа општине Пландиште обавестиће Заштитника грађана, у року од 60 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препорукама Заштитника грађана поступљено.

Р а з л о з и:
Заштитник грађана примио је притужбу коју је у име АА и ББ, обе из ..., поднео пуномоћник ..., адвокат из ..., у којој се изражава незадовољство поступањем, односно непоступањем Комисије за враћање земљишта општине Пландиште у поступку решавања о предлогу за понављање поступка, а након донете одлуке Управног суда Посл. бр. 25 У 16570/15 од 10. фебруара 2017. године. Наиме, из навода притужбе и приложене документације произилази да је пресудом Управног суда поништено Решење Министарства финансија 13 број 4616-02-859/1994 од 25. 12.2014. године и предмет враћен на поновно одлучивање. У посебном поступку по притужби притужиља на поступање Министарства финансија, Министарство финансија је известило Заштитника грађана да је тај орган, поступајући по предметној пресуди донело Решење број 461-02-859/94 од 28.04.2017. године којим је поништено решење Комисије за враћање земљишта општине Пландиште број 20/46-149/92-20 од 19. фебруара 2013. године и предмет враћен на поновни поступак и одлучивање. Посебно је истакнуто да је Министарство финансија доставило Општини Пландиште  предметно другостепено решење, као и све списе наведеног предмета 04.05.2017. године, а да је по поновном обраћању општине Пландиште, 15.10.2018. године доставило и фотокопије списа предмета који се налазе код Министарства, а ради реконструкције наведеног предмета и спровођења даљег поступка. Притужиље истичу да је Општина Пландиште загубила предмет, да тренутно врши реконструкцију списа предмета, а на уштрб њихових права и правних интереса, с обзиром да се наводи да је захтев поднет још 1991. године, а да предметни поступак још увек није окончан, и то поред пресуде Уставног суда од 28. 11.2011. године којом је у овом поступку утврђена повреда права на суђење у разумном року. 

Оцењујући наводе из притужбе као и приложену документацију, те чињеницу да је у конкретном случају реч о примени републичких закона, других прописа и општих аката, односно повреди принципа добре управе, Заштитник грађана је актом дел. број 40583 од 14.12.2018.године упутио општини Пландиште, Комисији за враћање одузетог земљишта обавештење о примљеној притужби и затражио изјашњење о свим чињеницама и околностима значајним за доношење става о њиховој основаности.
Општинска управа општине Пландиште обавестила је Заштитника грађана актом 46-34/2018-IV од дана 15.01.2019. године да је дана 15.01.2019. године решењем изузет председник Комисије за враћање земљишта Општинске управе општине Пландиште, судија Светлана Лазаревић, да је у току поступак образовања комисије и именовање новог председника Комисије те да Комисија није одлучила у поновном поступку, као и да предмет није у међувремену реконструисан.  Исте наводе Општинска управа општине Пландиште поновила је и у обавештењима  бр. 46-34/2018- IV од дана 31.10.2019. године, бр. 46-34/2018- IV од дана 28.01.2020. године и бр. 46-34/2018- IV од дана 27.04.2020. године. Наводи се да је Општинска управа општине Пландиште имала усмене договоре са Министарством финансија и Министарством пољопривреде, шумарства и водопривреде у вези са формирањем Комисије, али да и даље није предложен председник Комисије.

Заштитник грађана обратио се тим поводом Министарству пољопривреде, шумарства и водопривреде. Министарство пољопривреде, шумарства и водопривреде обавестило је Заштитника грађана  актима бр. 7-00-455/2019-09 од дана 18.10.2019. године  и  бр. 7-00-455/2019-09 од дана 22.04.2020. године да Министарство није примило предлог Скупштине општине Пландиште за образовање Комисије, односно измену Решења о образовању Комисије. Истиче се да, у складу са законом, министар доноси решење о образовању Комисије, као и решење о измени тог решења само на предлог Скупштине општине.
* * *
Уставом Републике Србије („Сл. гласник РС“, бр. 98/2006) јемчи се мирно уживање својине и других имовинских права стечених на основу закона. Право својине може бити одузето или ограничено само у јавном интересу утврђеном на основу закона, уз накнаду која не може бити нижа од тржишне (чл. 58.) Сходно члану 198. Устава појединачни акти и радње државних органа, организација којима су поверена јавна овлашћења, органа аутономних покрајина и јединица локалне самоуправе, морају бити засновани на закону. 
Законом о начину и условима признавања права и враћању земљишта које је прешло у друштвену својину по основу пољопривредног земљишног фонда и конфискацијом због неизвршених обавеза из обавезног откупа пољопривредних производа ("Сл. гласник РС", бр. 18/91, 20/92 и 42/98) регулисан је поступак враћања одузетог земљишта у својину ранијем сопственику, односно његовом правном следбенику, по наведеном основу. Законом је такође прописано да поступак по захтеву за враћање земљишта води и решење доноси комисија коју образује министар пољопривреде, шумарства и водопривреде на предлог скупштине општине, која се састоји од председника и четири члана који имају заменике. Стручне и административне послове за потребе комисије обавља општински орган управе надлежан за имовинско-правне послове - одсек (или реферат) за враћање одузете земље (чл. 2. Закона). Сходно члану 10. овог закона, жалба против решења комисије којим је одлучено о захтеву, подноси се Управи за имовинско-правне послове у саставу Министарства финансија.

Према одредби члана 23. Уредбе за спровођење Закона о начину и условима признавања права и враћању земљишта које је прешло у друштвену својину по основу пољопривредног земљишног фонда и конфискацијом због неизвршених обавеза из обавезног откупа пољопривредних производа ("Сл. гласник РС", бр. 41/91, 44/91 – испр., 4/92, 8/97 – одлука УСРС и 103/2003 – одлука УСРС), уколико питања поступка нису законом, односно овом уредбом другачије уређена, примењују се одредбе Закона о општем управном поступку.

Закон о општем управном поступку ("Сл. гласник РС", бр. 18/2016 и 95/2018 - аутентично тумачење) прописује у члану 5. став 1. начело законитости и предвидивости , односно обавезу органа да поступа на основу закона, других прописа и општих аката. Одредбама члана 9. истог закона прописано је  начело делотворности и економичности поступка, те је орган дужан да странкама омогући да успешно и целовито остваре и заштите права и правне интересе. Поступак се води без одуговлачења и уз што мање трошкова по странку и другог учесника у поступку, али тако да се изведу сви докази потребни за правилно и потпуно утврђивање чињеничног стања. 
Сходно члану 52. став 1 Закона о локалној самоуправи ("Сл. гласник РС", бр. 129/2007, 83/2014 - др. закон, 101/2016 - др. закон и 47/2018), општинска управа припрема нацрте прописа и других аката које доноси скупштина општине, председник општине и општинско веће.
Добра управа, сходно својим начелима и принципима, између осталог, подразумева да управа поступа искључиво по закону, да стручно и ефикасно одговара на захтеве грађана, да је окренута потребама грађана и њиховом испуњавању, да је отворена и доступна грађанима, да поступа са уважавањем и пажњом, да једнако поступа са грађанима у истим и сличним ситуацијама, као и да благовремено поступа по захтевима грађана.

Начелима управног поступка предвиђено је да органи који поступају у управним стварима решавају на основу закона и других прописа. При вођењу поступка и решавању у управним стварима, органи су дужни да странкама омогуће да што лакше заштите и остваре своја права и правне интересе, водећи рачуна да остваривање њихових права и правних интереса не буде на штету права и правних интереса других лица, нити у супротности са законом утврђеним јавним интересима. Органи који воде поступак, односно решавају у управним стварима, дужни су да обезбеде успешно и квалитетно остваривање и заштиту права и правних интереса физичких лица, правних лица или других странака.
* * *

Сагледавши наведене прописе и информације до којих се дошло током спроведеног поступка контроле правилности и законитости рада Општинске управе општине Пландиште, утврђено је да Комисија за враћање земљишта Општинске управе општине Пландиште није поступала из разлога што је дана 15.01.2019. године изузет председник те комисије. Наведеним је онемогућен даљи рад и поступање Комисије, те доношење правилних и на закону заснованих одлука у поступцима притужиља, као и других грађана.  Даље је утврђено да Општинска управа општине Пландиште није предузела адекватне мере да би се формирала Комисија која ће окончати започете поступке, с обзиром на то да Министарству пољопривреде није достављен предлог за измену Решења о образовању Комисије за враћање земљишта Општинске управе општине Пландиште. 
С тим у вези, Заштитник грађана оцењује да је реч о грубом кршењу принципа добре управе и повреде релевантних законских одредби, имајући у виду да је општинска управа орган који припрема нацрте прописа и аката које доноси скупштина општине, те да је начинила пропуст у раду тиме што није иницирала поступак формирања Комисије у складу са овлашћењима и релевантним законским прописима.
Овакав став поткрепљен је тиме што је од изузећа председника Комисије протекло годину дана и 6 месеци, те изузеће председника Комисије није и не може бити адекватно оправдање што Општинска управа општине Пландиште није предузела мере потребне да би се Комисија образовала. Заштитник грађана сматра да је недопустиво и неоправдано било какво даље пролонгирање доношења одлука у конкретном случају, а тиме и ускраћивање права грађана. 
Имајући у виду да се ради о поступцима којима се исправљају грешке из прошлости и грађанима омогућава остваривање апсолутног права својине које им је дуго година ускраћивано, ова чињеница треба да представља разлог више да се оваквим поступцима поклони знатно већа пажња, те да се поступци окончају што пре, на законит и правилан начин, поштујући уставом загарантовано право грађана на имовину.
На основу свих утврђених чињеница и околности, Заштитник грађана је утврдио пропуст у правилности и законитости рада Општинске управе општине Пландиште на штету остваривања права грађана и, сагласно члану 31. став 2. Закона о Заштитнику грађана, упутио органу управе препоруку ради отклањања уочених недостатака у раду, као и у циљу унапређења рада органа управе и спречавања сличних пропуста у будућности.
	ЗАМЕНИЦА ЗАШТИТНИКА ГРАЂАНА

	

	др Наташа Тањевић


Доставити:

- Општинској управи општине Пландиште
- Министарству пољопривреде, ради информације;

- Минстарству финансија, ради информације;

- притужиоцу.

